text: [{"text_idx": "#000003", "text": "Balaa Ibiddaa Suudaanitti muudateen lubbuun nama 15 ol dabruu gabaafame"}, {"text_idx": "#000004", "text": "Ogeeyyonni fayyaa biyyattii akka himanitti, balaan ibiddaa kun dhoohinsa warshaa seeraamiikii magaalaa Kaartuum keessatti argamu tokko irratti mudateen kan ka\u2019e yoo tahu, yoo xiqqaate namonni 15 akka du\u2019ani fi 100 ol ammoo kan madaa\u2019an tahuu ibsame. Waldaan ogeeyyota Fayyaa Suudaan lakkoofsi namoota miidhamanii dabaluu waan maluuf, ogeeyyonni fayyaa boqonnaa irra jiran hatattamaan gara hojiitti deebi\u2019uun deeggarsa akka kennanis waamicha dhiyeessee jira.\nHojjattoonni yeroo balaa ammoo namoota warshaa kana keessatti hafan baasuuf, akkasumas kanneen dhabamanis barbaaduuf carraaqaa jirachuu gabaafame.\nBalaa ibiddaa hamaa tahe kanaan konkolaataawwan mooraa warshaa keessa dhaabatanii turan hedduun gubatuu fi qabeenyi biroo hedduunis barbadaa\u2019uu miidiyaalee biyyattii eeruun BBC\u2019n gabaase."}]